b'\n_START_ARTICLE_\nHuntita\n_START_SECTION_\nCaracter\xc3\xadstiques\n_START_PARAGRAPH_\nLa huntita \xc3\xa9s un carbonat de f\xc3\xb3rmula qu\xc3\xadmica CaMg\xe2\x82\x83(CO\xe2\x82\x83)\xe2\x82\x84. Cristal\xc2\xb7litza en el sistema trigonal. Forma masses fibroses calc\xc3\xa0ries compactes. Tamb\xc3\xa9 se\'n troba en forma de cristalls com a plaques rombo\xc3\xa8driques, d\'aproximadament 1\xce\xbcm. La seva duresa a l\'escala de Mohs es troba entre 1 i 2, sent un mineral molt tou._NEWLINE_Segons la classificaci\xc3\xb3 de Nickel-Strunz, la huntita pertany a "05.AB: Carbonats sense anions addicionals, sense H\xe2\x82\x82O, alcalinoterris (i altres M\xc2\xb2\xe2\x81\xba)" juntament amb els seg\xc3\xbcents minerals: calcita, gaspe\xc3\xafta, magnesita, otavita, rodocrosita, siderita, smithsonita, esferocobaltita, ankerita, dolomita, kutnohorita, minrecordita, aragonita, cerussita, estroncianita, witherita, vaterita, norsethita, alstonita, olekminskita, paralstonita, baritocalcita, carbocerna\xc3\xafta, benstonita i juangodoyita.\n_START_SECTION_\nFormaci\xc3\xb3 i jaciments\n_START_PARAGRAPH_\nEs troba en cavernes, en roques magn\xc3\xa8siques; omplint cavitats i revestint fractures a les roques; t\xc3\xadpicament precipitada per concentraci\xc3\xb3 evaporativa de solucions mete\xc3\xb2riques a la intemp\xc3\xa8rie en roques que contenen magnesita o dolomita, o serpentinites i ofiolites. Sol trobar-se associada a altres minerals com: magnesita, dolomita, aragonita, calcita i hidromagnesita. Va ser descoberta l\'any 1953 al dip\xc3\xb2sit d\'Ala-Mar, al districte de Currant, White Pine (Nevada, Estats Units). A dins dels territoris de parla catalana se n\'ha trobat a la pedrera Asland, al Tur\xc3\xb3 de Montcada (Montcada i Reixac, Vall\xc3\xa8s Occidental).'